标题：独孤贵妃
简介
独孤贵妃，唐代宗宠妃，父独孤颍。大历三年册为贵妃，大历十年薨，追封贞懿皇后。生韩王迥，华阳公主。代宗痛悼不已，累年不外葬。
人物生平
籍没入宫
根据《唐故司农丞独孤府君夫人宇文氏墓志铭》记载，”.....而女弟之适，皆在禁垣，既接国亲，频谒君上，于是有诏曰：“司农丞独孤祯，皇后之戚也。宜因二妃之贵，重其姻好焉。”可证独孤祯为独孤贵妃之兄。[1]
同志前文又言：“哀哉党侯，蕴佐时之具，怀死义之心。属（）人有嫌，非意获（），窜谪遐裔，枉横卒官。”可知独孤祯系获罪贬官，横死官所。[1]
故可证独孤祯的两位胞妹籍没入宫，独孤贵妃是其中之一，“二妃”为娥皇女英共事一夫的典故，此处指已被追封为皇后的独孤贵妃和同为代宗嫔妃的独孤贵妃胞妹[1]。
根据独孤季膺墓志铭，独孤贵妃本姓李。
史籍记载
新唐书 列传第二代宗贞懿皇后独孤氏，失其何所人。父颖，左威卫录事参军。 
天宝中，帝为广平王，时贵妃杨氏外家贵冠戚里，秘书少监崔峋妻韩国夫人以其女女皇孙为妃。妃生子偲，所谓召王者。妃倚母家，颇骑媢。诸杨诛，礼浸薄，及薨，后以姝艳进，居常专夜。王即位，册贵妃，生韩王回、华阳公主。 
大历十年薨，追号为皇后，上谥。帝悼思不已，故殡内殿，累年不外葬。后三年，始诏于都左治陵，欲朝夕望见之。补阙姚南仲谏而止，乃葬庄陵。诏宰相常衮为哀册，帝于后厚，故送终华广，务称其情，衮极道凄婉，以中帝意。又诏群臣为挽辞，帝择其尤悲者令歌之。 
初，后爱遇第一，官其宗叔卓少府监，兄良佐太子中允。　
新唐书 列传第八十七大历十年，独孤皇后崩，代宗悼痛，诏近城为陵，以朝夕临望。南仲上疏曰：“臣闻人臣宅于家，帝王宅于国。长安乃祖宗所宅，其可兴凿建陵其侧乎？夫葬者，藏也，欲人之不得见也。今西近宫阙，南迫大道。使近而可视，殁而复生，虽宫以待之可也。如令骨肉归土，魂无不之，虽欲自近，了复何益？且王者必据高明，烛幽隐，先皇所以因龙首而建望春也。今起陵目前，心一感伤，累日不能平。且匹夫向隅，满堂不乐，况万乘乎，天下谓何？陛下谥后以贞懿，而终以亵近，臣窃惑焉。今国人皆曰后陵在迩，陛下将日省而时望焉，斯有损圣德，无益先后，欲宠反辱，惟陛下孰计。”疏奏，帝嘉纳，进五品阶以酬谠言。
全唐文○册独孤颍长女为贵妃文
维大历三年，岁次戊申月日，皇帝遣使某官某册命曰：於戏！位亚长秋，坐论妇道，听天下之内治，序人伦之大端，御于邦家，式是风化。惟尔赠礼部尚书独孤颍长女，祥会鼎族，行高邦媛，体仁则厚，履礼维纯。有冲敏之识，不资姆训；有淑慎之行，自成嫔则。蕴此贞懿，灼其芳华，选躬之初，奉承先命。肃恭之仪，克称尊旨，銮舆比幸，侍从勤诚。祗事寿宫，备申哀敬，能尽其节，实同我心。久奉椒涂，载扬蕙问，勤於道艺，每鉴图书。动有箴规，必脱簪珥，进贤才以辅佐，知臣下之勤劳。谦让益勤，记功惟最，声流彤管，道洽紫庭。克副宫教，敬修壶职，眷求贤淑，用峻等威。百辟抗辞，六宫归美，宜崇礼册，俾举彝章。是用册曰贵妃。往钦哉，无或居上而骄，无或处贵而逸，降情以逮下，诚事以防微。洁其粢盛，服其汗濯，敬循礼节，以率嫔御。膺兹嘉命，可不慎欤！　
旧唐书 列传第二代宗贞懿皇后独孤氏，父颖，左威卫录事参军，以后贵，赠工部尚书。后以美丽入宫，嬖幸专房，故长秋虚位，诸姬罕所进御。后始册为贵妃，生韩王迥、华阳公主。华阳聪悟过人，能候上颜色，发言必随喜愠。上之所赏，则因而美之；上之所恶，则曲以全之，由是钟爱特异。大历九年，公主薨，上嗟悼过深，数日不视朝。宰臣等因中使吴承倩附奏，言修短常理，以社稷之重，宜节哀视事。初，公主疾，上令宗师道教，名曰琼华真人。及疾亟，上亲自临视，属纩之际，啮伤上指，其爱念如此。上既未听朝，宰臣等谏曰：“公主夙成神悟，仁眷特钟，尝祷必亲，已承减膳，幽明遽间，倍轸慈衷。臣等微诚，无由感达。伏惟陛下守累圣之公器，御群生之重畜，夷百战之艰患，抚四海之伤残。虏候为虞，戎师近警，一言万务，裁成圣心，得失谬于毫厘，安危存于晷刻。伏虑顾怀犹切，神志未和，众情以之不宁，臣子以之兢悸。伏愿抑周丧之私痛，均品物于至公，下慰黔黎，上安宗社。”上始听朝。 
大历十年五月，贵妃薨，追谥曰贞懿皇后，殡于内殿，累年不忍出宫。十三年十月方葬，命宰臣常衮为哀册曰： 
维大历十年，岁在辛卯，十月辛酉朔。六日丙寅，贵妃独孤氏薨。粤明日，追谥曰贞懿皇后，殡于内殿之西阶。十三年十月癸酉，乃命门下侍郎、同平章事常衮持节册命。以其月二十五日丁酉，迁座于庄陵，礼也。素纱列位，黼奕周庭，辂升玉缀，轩?珠棂。皇帝悼鸾掖以追怀，感麟迹而增恸，备百礼以殷遣，命六宫而哀送。宗祝荐告，司仪降收，爰诏侍臣，纪垂鸿休。其辞曰： 
祚祉悠久，宠灵诞受，元魏戚籓，周、隋帝后。五侯迭兴，七贵居右，肇启皇运，光膺文母。缵女是因，以纲大伦，生知阴教，育我蒸人。瑞云呈彩，瑶星降神，聪明睿智，婉丽贞仁。惟昔天监，搜求才淑，龙德在田，葛覃于谷。周姜胥宇，汉后推毂，王业惟艰，嫔风已穆。继文传圣，嗣徽克令，不曜其光，乃终有庆。祗奉园寝，肃恭灵命，越在哀茕，聿追孝敬。文织丝组，朱绿玄黄，上供祭服，以祀明堂。法度有节，不待珩璜，篇训之制，自盈缣缃。叙我邦族，风于天下，始于忧勤，协成王化。慈厚诸女，宠临下嫁，登进贤才，劳谦日夜。服缯示俭，脱簪申诫，访问后言，宴游夙退。内加群娣，动有矜诲；外睦诸亲，泣辞封拜。阙翟有日，亲蚕俟时，忽归清汉，言复方祗。万乘悼怀，群臣慕思，玉衣追庆，金钿同仪。呜呼哀哉！去昭阳兮窅然，乘云驾兮何在？人代宛兮如旧，炎凉倏兮已改。翠葆森以成列，素旗俨而相待。言从玉兆之贞，永牴瑶华之彩。别长秋之西苑，过望春兮南登，招帝子于北渚，从母后于东陵。下土清兮动金翠，外无像兮中有冯，合箫挽以攒咽，结云雨之凄凝。吾君感于幽期，俯层亭而望思，惨嫔媛以延踔，极容卫以尽时。摇巾袂兮远诀，隔轩槛兮群悲，不复见兮回御辇，伤如何兮轸睿慈。下兰皋兮背芷阳，旌悠悠兮野苍苍，带白花兮掩泪，衣玄帉兮断肠。当盛明兮共乐，忽幽处兮独伤，去故廷兮日远，即新宫兮夜长。襚无文绣之饰，器无珠贝之藏，盖自我之立制，刑有国之大方。呜呼哀哉！见送往之空归，叹终焉之如此，方士神兮是与非，甘泉画兮疑复似。遗音在于玉瑱，陈迹留于金所，献万寿兮无期，存《二南》之余美。 
帝追思不已，每事欲极哀情。常衮当代才臣，诏为哀词，文旨凄悼，览之者恻然。华阳公主先葬于城东，地卑湿，至是徙葬，祔于庄陵之园，故哀词云：“招帝子于北渚，从母后于东陵。”乃诏常参官为挽歌，上自选其伤切者，令挽士歌之。大历初，后宠遇无双，以恩泽官其宗属，叔太常少卿卓为少府监，后兄良佐太子中允。
旧唐书 列传第七十三炎将为载复仇，又时人风言代宗宠独孤妃而又爱其子韩王迥，晏密启请立独孤为皇后。炎因对易攵流涕奏言：“赖祖宗福祐，先皇与陛下不为贼臣所间。不然，刘晏、黎干之辈，摇动社稷，凶谋果矣。今干以伏罪，晏犹领权，臣为宰相，不能正持此事，罪当万死。”　
旧唐书 列传第一百三大历十三年，贞懿皇后独孤氏崩，代宗悼惜不已，令于近城为陵墓，冀朝夕临望于目前。南仲上疏谏曰： 
伏闻贞懿皇后今于城东章敬寺北以起陵庙，臣不知有司之请乎，陛下之意乎，阴阳家流希旨乎？臣愚以为非所宜也。谨具疏陈论，伏愿暂留天睠而省察焉。臣闻人臣宅于家，君上宅于国。长安城，是陛下皇居也，其可穿凿兴动，建陵墓于其侧乎？此非宜一也。 
夫葬者藏也，欲人之不得见也。是以古帝前王葬后妃，莫不凭丘原，远郊郭。今则西临宫阙，南迫康庄，若使近而可见，死而复生，虽在西宫待之可也。如骨肉归土，魂无不之，章敬之北，竟何所益？视之兆庶，则彰溺爱；垂之万代，则累明德，此非所宜二也。夫帝王者，居高明，烛幽滞。先皇所以因龙首建望春，盖为此也。今若起陵目前，动伤宸虑，天心一伤，数日不平。且匹夫向隅，满堂为之不乐；万乘不乐，人其可欢心乎？又暇日起歌，动钟于内，此地皆闻，此非宜三也。 
伏以贞懿皇后，坤德合天，母慈逮下，陛下以切轸旒扆，久俟蓍龟。始谥之以贞懿，终待之以亵近，臣窃惑焉，非所以称述后德，光被下泉也。今国人皆曰：“贞懿皇后之陵迩于城下者，主上将日省而时望焉。”斯有损于圣德，无益于贞懿。将欲宠之，而反辱之，此非宜四也。凡此数事，实玷大猷，天下咸知，伏惟陛下熟计而取其长也。陛下方将偃武靖人，一误于此，其伤实多。臣恐君子是非，史官褒贬，大明忽亏于掩蚀，至德翻后于尧、舜，不其惜哉！今指日尚遥，改卜何害？抑皇情之殊眷，成贞懿之美号。疏奏，帝甚嘉之，赐绯鱼袋，特加五品阶，宣付史馆。资治通鉴 卷第二百二十四庚子，以后宫独孤氏为贵妃。　
资治通鉴 卷第二百二十五丙寅，贵妃独孤氏薨，丁卯，追谥贞懿皇后。[2]
上悼念贞懿皇后不已，殡于内殿，累年不忍葬；丁酉，始葬于庄陵。　
资治通鉴 卷第二百二十六及上即位，晏久典利权，众颇疾之，多上言转运使可罢；又有风言晏尝密表劝代宗立独孤妃为皇后者。
炎惧，遣腹心分诣诸道，以宣慰为名，实使之密谕节度使云：“晏昔附奸邪，请立独孤后，上自恶而杀之。”　
杜阳杂编大历中，日林国献灵光豆，龙角钗。其国在海东北四万里，国西南有怪石，方数百里，光明澄澈，可鉴人五脏六腑，亦谓之仙人镜。其国人有疾，皆辄照其形，遂知起于某脏腑。即自采神草饵之，无不愈焉。灵光豆大小类中国之绿豆，其色红，而光芒长数尺，本国人亦呼为诘多珠。和石上菖蒲叶煮之，即大如鹅卵。其中纯紫，秤之可重一斤。上啖一丸，香美无比，而数日不复言饥渴。龙角钗类玉而绀色，上刻蛟龙之形，精巧奇丽，非人所制，上因赐独孤妃。与上同游龙舟池，有紫云自钗上生，俄顷满于舟楫。上命置掌内，以水喷之，遂化为二龙，腾空东去。　
因话录代宗独孤妃薨，赠贞懿皇后，将葬。尚父汾阳王在邠州，以其子尚主之故，欲致祭。遍问诸従事，皆云；“自古无人臣祭皇后之仪。”汾阳曰：“此事须得 柳侍御裁之。”时予外伯祖殿中侍御史，掌汾阳书记，奉使在京，即以书急召之。 既至，汾阳迎笑曰：“有切事，须藉侍御为之。”遂说祭事。殿中君初亦对如诸 人，既而曰：“礼缘人情，令公勋德不同常人，且又为国姻戚，自令公始，亦谓得宜。”汾阳曰：“正合子仪本意。”殿中君草祭文，其官衔之首称：“驸马都尉郭暧父。”其中叙特恩许致祭之意，辞简礼备，汾阳览之大喜。其文列于左： 
维某年月日，驸马都尉郭暧父，关内河东副元帅、司徒、兼中书令、汾阳郡 王臣子仪，谨遣上都进奏院官傅涛，敢昭告于贞懿皇后行宫：伏惟德曜坤灵，明齐月魄，母仪万国，化洽六宫，光辅圣人，赞成阴教，载荣史策，式播讴谣。奄违圣日，上仙灵界，遐迩痛愤，宫闱哀慕。臣幸忝诸亲，男尚贵主，天人之美， 鞠育所钟，姻戚光荣，宗族咸戴。今园陵礼备，祖载及期，臣限守方镇，不获陪 侍行宫，瞻望灵驾，不胜摧慕。伏荷皇恩，眷以国戚。许申祭礼，超越等夷，古今所绝，独开圣造，无任惶恐铭戴之至。谨献牲牢庶羞之奠。尚飨！
册府元龟 褒宠独孤颖为左威将军录事参军，卒。大历三年，追赠工部尚书，代宗贵妃之父也。将册贵妃，乃加宠焉。王延昌为吏部侍郎，卒。大历四年，追赠吏部尚书，特赐赙绢一百疋、布五十疋。延昌妻，独孤氏贵妃之姑也。
唐会要 卷二十一大历十三年七月。将葬贞懿皇后。命起陵寝于章敬寺后。尝游幸近地。左右莫敢言。于是右补阙姚南仲上疏曰。臣闻人宅于家。主宅于国。夫长安城。陛下皇居也。分布十二辰。即章敬寺北。当帝城寅上之地。陛下本命之所在。其可穿凿兴动。而建陵墓乎。此非所宜一也。夫葬者藏也。欲人之不得见也。盖松柏当静。灵祇贵幽。是以古帝前王之葬后妃。莫不凭丘原。远郊郭。夫岂不爱。割情而已。今则西俯宫阙。南迫康庄。事非国经。义背神理。若使近而可见。殁而复生。虽在西宫。待之可也。如骨肉归土。魂无不之。章敬之寺北。竟何所益。空劳恩想。极乖王度。示之兆庶彰于爱。垂之万世损于明。此非所宜二也。夫帝王者。居高明。烛幽滞。登台榭。候云物。晨鉴东作。遐观夏苗。先皇所以因龙首之冈。建望春之殿。盖为此也。今若筑陵其下。种柏其中。森然目前。动伤宸虑。夫心一伤。数日不平。天子之尊。岂不自惜。且匹夫向隅。满堂为之不乐。万乘不乐。国人其可欢心乎。伏惟贞懿皇后。坤德配天。母慈逮下。六宫是式。九族载和。故得家道克昌。令闻不朽。陛下所以切轸旒扆。久俟蓍龟。始谥之以贞懿。终待之以亵近。臣窃惑焉。且皇后生而至贤。殁而至灵。岂愿以坟陵之故。累陛下圣明哉。非所以称述后德。光被下泉也。今国人皆曰。贞懿皇后之陵。迩于城下者。主上将日省而时望焉。乃有损于圣德。无益于贞懿。将欲宠之。而反辱之。此非所宜三也。凡此数事。实玷大猷。天下咸知。准臣献议。人皆爱死。臣独爱君。伏惟陛下熟计而取其长也。夫以帝王之贵。令出惟行。惬意于一时之间。校德于千载之后。陛下三光同耀。五岳比崇。方得偃武靖民。登封颂圣。一误于此。其伤实多。臣恐道路是非。史官褒贬。大明忽亏于掩蚀。至德翻后于尧舜。不其惜哉。今指事尚遥。改卜何害。避当寅之位。远宁神之居。抑皇恩之殊眷。成贞懿之美号。天下幸甚。其疏奏。上感悟。超加南仲五阶。赐银印珠绂。独孤季膺墓志铭公讳季膺，本姓李，陇西成纪人也。高祖楷，隋民部尚书、武阳公。以文帝 独孤后性多嫉忌，出入不常，屡以直谏。文帝高其功，与皇后为昆弟。洎国初复正姓，徙居长安。堂兄之子（独孤贵妃）入侍宫门。大历中，代宗册为后，於是录隋故事，又锡姓独孤。
唐京兆大兴善寺不空传帝赐紫罗衣并杂彩百匹。弟子衣七副。设千僧斋。以报功也。空进表。请造文殊阁。敕允奏。贵妃（独孤贵妃—）韩王华阳公主同成之。 
赠司空大辨正广智不空三藏行状冬，大师奏造文殊阁，圣上自为阁主，贵妃（独孤贵妃）、韩王、华阳公主赞之，凡出正库财约三千万数，特为修崇。
大唐真化寺多宝塔院故寺主临坛大德尼墓志铭律师仅登十腊，声实两高，邀临香坛，辞不见允，望之俨然，即之温然。其慧也月照千潭，其操也松寒万岭。乃曰：“威仪三千，吾镜之矣！度门八万，复焉在哉。”遂习以罗浮双峰无生之观，位居元匠矣。我皇帝纂圣，君临,千佛付嘱。贵妃独孤氏，葛覃蕴德，十乱匡时，受道紫宸，登坛黄屋。因赐律师紫袈裟一副，前后所锡锦绮缯帛，凡数千匹，以旌其高。璨乎盈庭，了无是相，道何深也！[3]
相关诗词
贞懿皇后挽词年代： 唐
作者： 钱起
正文：
淑丽诗传美，徽章礼饰哀。
有恩加象服，无日祀高禖。
晓月孤秋殿，寒山出夜台。
通灵深眷想，青鸟独飞来。　
贞懿皇后挽歌年代： 唐
作者： 窦叔向
正文：
二陵恭妇道，六寝盛皇情。
礼逊生前贵，恩追殁后荣。
幼王亲捧土，爱女复边茔。
东望长如在，谁云向玉京。
后庭攀画柳，上陌咽清笳。
命妇羞苹叶，都人插柰花。
寿宫星月异，仙路往来赊。
纵有迎仙术，终悲隔绛纱。